யூரோப்பியம்(III) பாசுபேட்டு

யூரோப்பியம்(III) பாசுபேட்டு (Europium(III) phosphate) என்பது EuPO4 என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும்.  யூரோப்பியத்தின் அறியப்பட்டுள்ள பாசுபேட்டு உப்புகளில் இதுவும் ஒன்றாகும். யூரோப்பியம்(II) பாசுபேட்டு (Eu3(PO4)2) , யூரோப்பியம்(II,III) பாசுபேட்டு (Eu3Eu(PO4)3) என்பவை அறியப்பட்டுள்ள பிற யூரோப்பியம் பாசுபேட்டுகளாகும்.

தயாரிப்பு
சிறிய மூலக்கூறுகளிலிருந்து திண்மங்களைத் தயாரிக்கப் பயன்படும் குழைம-கரைசல் செயல்முறையில் யூரோப்பியம்(III) பாசுபேட்டு தயாரிக்கப்படுகிறது. முதலில், யூரோபியம்(III) ஆக்சைடு சேர்மத்துடன் நைட்ரிக் அமிலத்தின் சமநிலை அளவுகளில் கரைக்கப்பட்டு பின்னர் 10% பாசுபாரிக் அமிலம் அதிகமாக சேர்க்கப்படுகிறது. காரகாடித்தன்மை சுட்டெண் மதிப்பை 4 ஆக சரிசெய்வதற்கும், குழைமத்தை உருவாக்குவதற்கும் இந்த செயல்முறையில் கூடுதலாக அம்மோனியாவும் சேர்க்கப்பட வேண்டும்.  பின்னர் வினையில் உருவாகும் குழைமத்தை தண்ணீரில் கழுவி  1200 °செல்சியசு வெப்பநிலைக்கு ஒருநாள் முழுவதும் சூடேற்றப்பட்டு யூரோப்பியம்(III) பாசுபேட்டு தயாரிக்கப்படுகிறது.

பண்புகள்
யூரோப்பியம்(III) பாசுபேட்டு CePO4 சேர்மத்தை ஒத்த உருவ மோனோசைட்டு படிக அமைப்பு முறையில் படிகமாகிறது. P21/n (எண். 14, நிலை 2) என்ற இடக்குழுவில் a = 668.13(10), b = 686.18(9), c = 634.91(8) பைக்கோமீட்டர்  மற்றும்  β = 103.96(1)° என்ற அணிக்கோவை அளவுருக்களும் கொண்டு ஓர் அலகு செல்லுக்கு நான்கு வாய்பாட்டு அலகுகள் என்ற அளவில் இது படிகமாகிறது. யூரோப்பியம்(III) பாசுபேட்டின் வெப்பக் கொண்மை 298.15 கெல்வின் வெப்பநிலையில் 111.5 யூல்·கெல்வின்−1·மோல்−1 என்ற அளவிலும் பருமக் குணகம் 159(2) கிகாபாசுக்கல் என்ற அளவிலும் உள்ளன.  

மேற்கோள்கள்

பகுப்பு:யூரோப்பியம்(III) சேர்மங்கள்
பகுப்பு:பாசுபேட்டுகள்